Diari Oficial de la Generalitat Valenciana


Sumari del DOGV 7172, del 13-12-2013 (2013/11553)

RESOLUCIÓ de la Direcció General d'Energia, de 14 d'agost de 2013, per la qual atorga a Enerstar Villena, SA, l'autorització administrativa per a la modificació de la central elèctrica termosolar de potència nominal 49,9 MWe, incloses certes parts de les seues instal·lacions de connexió amb la xarxa de distribució, emplaçada a Villena (Alacant), la construcció de la qual va ser autoritzada per este òrgan el 6 de maig de 2009, i aprova la modificació del projecte tècnic d'execució de la modificació, aprovat per la resolució d'este centre directiu el 7 de setembre de 2010. Expedient ATREGI/2008/316/03 i altres.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7172

Data del DOGV
:   13-12-2013

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2013/11650


Data del document
:   14-08-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * empresa privada

RESOLUCIÓ de la Direcció General d'Energia, de 14 d'agost de 2013, per la qual atorga a Enerstar Villena, SA, l'autorització administrativa per a la modificació de la central elèctrica termosolar de potència nominal 49,9 MWe, incloses certes parts de les seues instal·lacions de connexió amb la xarxa de distribució, emplaçada a Villena (Alacant), la construcció de la qual va ser autoritzada per este òrgan el 6 de maig de 2009, i aprova la modificació del projecte tècnic d'execució de la modificació, aprovat per la resolució d'este centre directiu el 7 de setembre de 2010. Expedient ATREGI/2008/316/03 i altres. [2013/11819]  
  
Antecedents de fet  
Per mitjà d'un escrit de data 19 de desembre de 2012, registrat el dia 21 següent en la sucursal 19 de Correus de Madrid, en la forma prevista en l'article 38.4.c de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i dirigit al Servici Territorial d'Energia d'Alacant d'este departament, on va tindre entrada el dia 2 de gener de 2013, Enerstar Villena, SA, unipersonal, a través d'un representant correctament acreditat, va exposar que:  
- Per la Resolució de la Direcció General d'Energia de 6 de maig de 2009, va obtindre l'autorització administrativa per a la construcció d'una planta de producció d'energia elèctrica termosolar en el terme municipal de Villena (Alacant).  
- Per la Resolució del mateix centre directiu de 7 de setembre de 2010, es va aprovar el projecte tècnic d'execució de la instal·lació. Posteriorment, el 7 de març de 2012, este òrgan, després d'una sol·licitud motivada, li va concedir l'ampliació del termini previst en la resolució anterior per a l'execució de les obres.  
- Per diverses raons derivades del desenrotllament de l'enginyeria de detall de la planta, així com exigències de Red Eléctrica de España, SA, unipersonal, relatives a la gestionabilitat de la planta, ha sigut necessari introduir certes modificacions en el projecte d'execució aprovat.  
I va sol·licitar a l'òrgan territorial:  
- La modificació de l'aprovació del projecte tècnic d'execució d'esta central i, només si és procedent, la de l'autorització administrativa.  
  
Amb l'escrit, el sol·licitant va aportar la documentació següent:  
- Projecte de modificació del projecte bàsic i d'execució de la planta termosolar de Villena de 49,9 MW, subscrit el 7 de desembre de 2012 pels autors, tècnics titulats, i visat pel col·legi professional l'11 de desembre de 2012.  
- Projecte bàsic de les basses de pluvials i acumulació de la planta termosolar de Villena de 49,9 MW, firmat, el 13 de desembre de 2012, per l'autor i visat pel col·legi professional, el dia 17 d'eixe mateix mes.  
  
- Memòria resum de les modificacions dutes a terme respecte al projecte original aprovat el 7 de desembre de 2010 per la Direcció General d'Energia de la Generalitat Valenciana.  
Abans d'esta sol·licitud, Enerstar Villena, SA, unipersonal, va iniciar davant de l'òrgan provincial esmentat sengles expedients de sol·licitud de modificació de l'aprovació del projecte d'execució, relatius a les instal·lacions següents de connexió de la central termosolar:  
- La subestació elèctrica transformadora elevadora (expedient ATRCCT/2012/39/03, incoat el 20 d'agost de 2012), a fi de:  
· Canviar-ne l'emplaçament, des de la parcel·la 36 del polígon 76, en el paratge de Los Alhorines, al costat de l'equip principal turbina-alternador, dins de la zona del nucli de potència.  
· Modificar-ne les característiques tècniques principals: passa a ser la nova potència del transformador 65 MVA i la relació de tensions de transformació 11/132 kV.   
La instal·lació definida en el projecte que s'adjuntava a la sol·licitud, intitulat Subestació 132/11 kV planta termosolar Enerstar a Villena (Alacant), firmat el 23 de juliol de 2012 pel projectista redactor i visat amb esta mateixa data pel seu col·legi professional.  
- La línia d'evacuació des del nucli de potència fins al punt de connexió amb la xarxa de distribució (expedient ATLIRE/2012/40/03, incoat el 05.09.2012), a fi d'adaptar-ne el disseny al canvi d'emplaçament de la subestació elevadora. La seua tensió nominal passava d'11 kV (tensió d'eixida de l'alternador) a 132 kV (tensió del costat d'alta del transformador de potència) i es mantenia la configuració soterrada original.  
La instal·lació dissenyada en el projecte que s'adjuntava amb la sol·licitud, rubricat Línia subterrània d'evacuació SC (132 kV). Planta termosolar a Villena (Alacant), firmat pel tècnic titulat autor el 3 de juliol de 2012 i visat pel seu col·legi professional l'endemà.  
  
Així mateix, com a complement i desplegament del projecte d'execució de la planta termoelèctrica, consten en el procediment els documents següents:  
- Projecte elèctric d'alta tensió de la planta solar tèrmica d'Enerstar-Villena, a Villena (Alacant), firmat el 26 de novembre de 2012 pel tècnic titulat autor de la redacció, i visat el 28 de novembre de 2012.   
  
En este projecte s'inclouen totes les instal·lacions i equips elèctrics en alta tensió (> 1.000 V, en corrent altern), excloses les instal·lacions principals d'evacuació en alta tensió. Concretament, es justifica el disseny reglamentari de les instal·lacions i els equips compresos entre els límits definits per l'eixida de l'alternador en 11 kV i la posició d'entrada en esta tensió al transformador elevador de 65 MVA (ONAF) i relació de tensions 11/132 kV; les connectades al primari del transformador auxiliar de 8 MVA (ONAF) i relació de tensions 11/0,725 kV, i les situades entre la xarxa de distribució i el primari del transformador per als servicis de no generació d'1 MVA (ONAN) i tensions 20/0,42 kV, situats tots els transformadors en el bloc de potència esmentat.  
  
- Projecte elèctric de baixa tensió de la planta solar tèrmica d'Enerstar-Villena, a Villena (Alacant), firmat amb data 17 de desembre de 2012 pel mateix tècnic que l'anterior, i visat el 19 de desembre de 2012.   
  
Les instal·lacions elèctriques de baixa tensió (tant en alterna, de tensió nominal = 1000 V, com en contínua, = 1500 V) objecte d'este document són les compreses entre els límits definits pel secundari del transformador auxiliar esmentat de 8 MVA, i tensions 11/0,725 kV, per a alimentar els consums elèctrics de la planta que el connecta amb l'embarrat del quadro general de baixa tensió, a 690V, per un extrem i, per l'altre, tots els consumidors elèctrics en baixa tensió associats a la planta solar pròpiament. També s'inclouen les instal·lacions de baixa tensió associades als consums de no generació alimentades des del transformador auxiliar, d'1 MVA, i 20/0,42 kV, i que partixen des del secundari d'este fins als consums esmentats.  
  
Tots estos documents i expedients administratius van ser acumulats en un sol procediment administratiu per l'òrgan instructor. Es va mantindre com a referència de tots per a la tramitació la donada a l'expedient original, ATREGI/2008/316/03.  
Consten com a antecedents en relació amb este procediment que:  
  
- La instal·lació elèctrica la modificació de la qual se sol·licita va obtindre l'autorització administrativa per a la construcció per la Resolució de 6 de maig de 2009, de la Direcció General d'Energia, que atorga l'autorització administrativa a l'empresa Enerstar, SA, per a la construcció d'una central de producció d'energia elèctrica termosolar en el terme municipal de Villena, expedient número ATREGI/2008/316/03 i ATASCT/2008/200/03, publicada en el Diari Oficial de la Comunitat Valenciana número 6043, del 25.06.2009. També en este acte administratiu es va acumular la resolució de dos procediments administratius que van ser iniciats en expedients diferents, el de referència ATREGI/2008/316/03, dels equips de captació d'energia primària i conversió a energia elèctrica (central), i l'ATASCT/2008/200/03, relatiu a la subestació transformadora elevadora per a l'adaptació de l'electricitat produïda en la central a les tensions de funcionament d'esta (11 i 20 kV), i de la xarxa de distribució (132 kV) per a l'exportació de l'energia elèctrica generada.  
Les característiques de les instal·lacions i els equips autoritzats per la resolució esmentada van ser:  
Central (ATREGI/2008/316/03)  
· Turbina de vapor de 49,9 MW (elèctrics) de potència nominal.  
· Instal·lació de gas i refrigeració.  
· Superfície efectiva de captació del camp solar 326.800 m², formada per 400 col·lectors solars parabòlics distribuïts en 100 llaços.  
Subestació ATASCT/2008/200/03  
· Sistema de 132 kV format per:  
a) Un embarrat senzill, amb tres posicions:  
- Una de línia.  
- Dos de transformador de potència.  
b) Dos transformadors trifàsics de:  
- Un de 50 MVA i relació de transformació 132±2,5 %± 5 %/11 kV.  
  
- Un de 20 MVA i relació de transformació 132±2,5 %±5 %/20 kV.  
  
· Sistema de 20 kV (situat en l'interior de l'edifici de la subestació) constituït per:  
a) Instal·lació de huit cel·les agrupades, de SF6, prefabricades i de tipus interior, destinades a:   
- Una (1) de protecció del transformador de subministrament intern de 20 MVA,  
- Una de seccionament,  
- Quatre de línies de connexió a transformadors de servici.  
- Una de línia de connexió a transformador de potència.  
- Una de mesura.  
b) Reactàncies de posada a terra, de 300 A i 30 s.  
· Sistema d'11 kV (situat en l'interior de la nau de la turbina de vapor) format per:  
a) Instal·lació de cinc cel·les agrupades, de SF6, prefabricades i de tipus intempèrie, destinades a:   
- Una d'entrada al transformador de potència de 50 MVA.  
- Dos d'eixida.  
- Una de protecció.  
- Una de mesura.  
· Equips per al control, comandament, protecció, servicis bàsics de corrent altern i corrent continu, i equips de comunicacions.  
· Edifici de control i mesura, tancat i situat en l'interior del recinte de la subestació.  
- Posteriorment, a sol·licitud d'Enerstar Villena, SA, el 7 de setembre de 2010, una resolució d'este centre directiu va aprovar el projecte tècnic d'execució de les instal·lacions autoritzades, i va especificar, a més, que:  
· La torre final de la línia de 132 kV d'evacuació des de la subestació de la central fins a la subestació ST Beneixama, on estava previst el punt de connexió amb la xarxa de distribució, se situa fora del terreny de la subestació.  
· Las eixides a 20 i 11 kV s'executaran en forma de cable (subterrànies) fins a l'edifici del centre de repartiment i el de la turbina, respectivament.  
· S'instal·laran huit transformadors per a servicis auxiliars:  
a) Un per a la subestació.  
b) Un per a la turbina.  
c) Quatre de resta de servicis generals.  
d) Un de servicis de la planta.  
e) Un per a l'edifici administratiu.  
- Mitjançant una resolució, de 7 de març de 2012, esta direcció general va concedir a Enerstar Villena, SA, unipersonal, la pròrroga en la vigència de la resolució esmentada, de data 7 de setembre de 2010, per la qual es va aprovar el projecte d'execució de les instal·lacions detallades, i es va establir, com a condició temporal, que abans de l'1 d'octubre de 2013 s'haurà de justificar davant d'este centre directiu l'execució completa.  
En concret, les modificacions introduïdes en relació amb l'autorització administrativa i l'aprovació del projecte d'execució indicats abans i actualment vigents, objecte d'este procediment, es referixen als aspectes següents:  
- Ampliació de la superfície efectiva de captació del camp solar.  
El camp solar es modifica, ocupa les parcel·les 31, 32, 34 i 35 del polígon 76 del municipi de Villena (Alacant), augmenta la superfície efectiva de captació de 326.800 m² (a partir de 400 col·lectors solars parabòlics distribuïts en 100 llaços) a 343.140 m² (formada per 420 col·lectors solars distribuïts a 105 llaços). L'objecte d'esta modificació és millorar la productivitat de la central en els mesos de menor irradiació solar.  
- Modificació en la implantació d'equips en l'illa de potència, a fi d'optimitzar les instal·lacions amb una nova distribució.  
- Modificacions en la distribució elèctrica dels sistemes elèctrics de la planta per a l'optimització en relació amb les necessitats finals de la central.  
La distribució elèctrica inicialment projectada estava formada per:  
  
· Una línia d'11 kV, per a l'alimentació del bloc de potència de la turbina, i  
· Una altra línia de 20 kV que, per mitjà d'un centre de repartiment, alimentava la resta d'instal·lacions de la central solar i servicis auxiliars de la planta.  
En la nova distribució s'ha dissenyat en el seu lloc:  
· Una línia subterrània de 132 kV traçada des del transformador de potència (132/11 kV i 55/65 MVA de potència aparent, ONAN/ONAF) de planta, ubicat en l'illa de potència, dins de la subestació transformadora elevadora de la central, fins a la subestació de connexió de la central, denominada STC Alhorines, a la xarxa de distribució en la subestació de distribució contigua, anomenada ST Alhorines, de la qual és titular l'empresa distribuïdora de la zona.  
· De l'embarrat de generació d'11 kV, es connectarà un transformador auxiliar (11/0,725 kV i 5/8 MVA de potència aparent, ONAN/ONAF) que alimentarà un quadro de 690 V. S'hi connecten els motors que requerixen majors consums i dos transformadors auxiliars 690/420 V i potència de 2000 kVA (ONAN) i relació de transformació 690±2x2,5 %/420 V. Ambdós transformadors alimentaran les dos barres del quadro de distribució de 400 V, a les quals es connectaran tots els altres servicis de la planta de potència i camp solar.  
· Els consums de no-generació s'alimentaran per mitjà d'una barra de 400 V que disposa d'un subministrament d'energia independent des de la xarxa de distribució, a través d'un transformador auxiliar (20±2x2,5 %/0,42 kV i 1000 kVA, ONAN) connectat a una línia subterrània de 20 kV de l'empresa distribuïdora de la zona, amb origen en un centre de repartiment instal·lat per a esta connexió en els voltants de la subestació de connexió ST Alhorines.  
- Instal·lació d'una estació de gas natural liquat (GNL) substituint la connexió a un gasoducte de la xarxa del sistema gasista.  
A fi d'eliminar les afeccions exteriors causades per la connexió de gas natural connectada a la xarxa, la modificació preveu instal·lar una planta satèl·lit de GNL amb dos depòsits horitzontals de 127 m³ cada un. Associats a estos emmagatzematges, per a vaporitzar el GNL quan les condicions ambientals no siguen suficients, s'instal·laran dos calderes d'aigua, redundants (una reserva de l'altra), de 0,106 MWt nominals.  
  
- Ampliació del nombre de calderes auxiliars de gas natural.  
En el projecte inicial es va contemplar la instal·lació d'una sola caldera de 20 MW tèrmics (MWt) de potència nominal, amb el gas natural com a energia primària.   
Per a complir els requeriments imposats per Red Eléctrica de España, SA, unipersonal, en l'informe inicial de 15 d'abril de 2011, vigent fins al passat 22 de maig de 2013, d'acceptabilitat des de la perspectiva de la xarxa de transport de la sol·licitud d'accés a la xarxa de distribució d'Iberdrola Distribución Eléctrica, SA, unipersonal, en el nuc de Beneixama 132 kV, subjacent del nuc de transport, també a Beneixama, a 400 kV, a fi que la central poguera tindre la qualificació de gestionable, controlant la temperatura del fluid transmissor de calor (HFT, de les sigles en anglés), s'ha previst la modificació de la caldera inicial, substituint-la per tres calderes, també amb gas natural com a combustible de suport, de potència 15 MWt nominals, la qual cosa suposa ampliar la potència de calderes fins a 45 MWt nominals.  
  
- Instal·lació de calderes de vapor per a segellament de la turbina.  
Per a evitar les fuites de vapor en la turbina d'alta i l'admissió d'incondensables en la turbina de baixa, la planta disposarà d'un sistema de segellament amb vapor generat per dos calderes de gas natural, redundants (una reserva de l'altra), cada una de potència nominal 0,459 MWt, que produiran vapor recalfat a la pressió de 8 bar i a 240ºC de temperatura.  
- Execució d'un canal de drenatge d'aigües pluvials d'escolament, bassa de pluvials i bassa d'acumulació d'aigua d'alimentació, com a conseqüència de l'execució de l'autovia A-33.  
Per al drenatge de les aigües d'escolament, de la pròpia autovia A-33 i dels terrenys ubicats en una cota superior, que són evacuades directament a la parcel·la d'implantació de la planta termosolar, i que l'afecten com també afecten les infraestructures que hi ha aigües avall (carretera CV-656, pertanyent a la Diputació d'Alacant i el centre penitenciari Alacant II - Villena), s'executarà, a l'oest de la planta termosolar, un canal de nord a sud que arreplegarà tots els drenatges de la futura autovia A-33, que han de ser conduïts, després de la decantació de sòlids d'arrossegament, a una bassa de pluvials de 120.000 m³, aproximadament, on s'uniran amb les aigües procedents del drenatge de la planta termosolar.   
La funció de la bassa de pluvials serà la de laminar els cabals d'aigua arreplegats, tornar-la al medi suavitzant la punta de l'hidrograma d'avinguda.   
La bassa d'acumulació és de 140.000 m³, de volum aproximat. Estarà destinada a acumular els volums d'aigua de què s'aprovisionarà la planta, de manera que se'n dispose d'una quantitat suficient com per a alimentar els processos interns.  
? Sistema de refrigeració per mitjà de torres de refrigeració, en compte d'un sistema mixt d'estes torres i d'aerorefrigeradors.  
Per motius de viabilitat econòmica, es modificarà la instal·lació d'un circuit mixt per mitjà de torres de refrigeració i aerorefrigeradors, substituint-lo per un sistema de refrigeració per mitjà d'una torre de refrigeració de tipus flux a contracorrent.  
? Connexió al col·lector d'aigües residuals del centre penitenciari per a aprofitament de les aigües residuals.  
Amb la finalitat d'aconseguir el total d'aigua requerida per al funcionament correcte de la planta s'aprofiten les aigües residuals del centre penitenciari.   
Es durà a terme la unió de dos connexions al col·lector del centre penitenciari de Villena, situat al sud de la planta:  
· Una connexió serà destinada a la captació de les aigües residuals del centre, que seran tractades per mitjà d'un mòdul biològic amb la finalitat de ser usades com a aigua d'abastiment de la planta.   
· La segona connexió serà utilitzada per a abocar les aigües residuals de la planta.  
Amb motiu de la modificació esmentada referent a la instal·lació de tres calderes auxiliars de gas natural, cada una de 15 MWt, per a fer gestionable des del punt de vista de la xarxa elèctrica esta central, i com que se supera amb això el llindar dels 20 MWt, sense sobrepassar els 50 MWt, la instal·lació va quedar inclosa en l'epígraf 3.1 de l'annex II de la Llei 2/2006, de la Generalitat, de 5 de maig, de prevenció de la contaminació i qualitat ambiental, i per tant, subjecta a l'autorització ambiental integrada, conforme a l'article 6 d'esta norma legal.  
D'acord amb l'article 28.3 d'esta llei, la sol·licitud d'autorització administrativa per a la modificació d'esta central termoelèctrica, incloses les instal·lacions d'evacuació de l'energia elèctrica generada, ha sigut objecte d'informació pública. D'acord amb el que preveu l'article 9 del Decret 88/2005, de 29 d'abril, conjuntament amb el de l'autorització ambiental integrada i de la resta de procediments que, com el substantiu industrial (energètic) esmentat, s'integren en esta (en este cas, el relatiu a la declaració d'interés comunitari de l'activitat), durant el termini de trenta dies en:  
? El Diari Oficial de la Comunitat Valenciana de l'11 de febrer de 2013 (DOCV 6962). D'acord amb el certificat de data 25 de març de 2013, expedit pel secretari territorial de la Direcció Territorial de la Conselleria d'Infraestructures, Territori i Medi Ambient, durant el termini d'informació pública no s'hi ha presentat cap al·legació.  
  
D'acord amb el procediment establit reglamentàriament, a fi que, en el termini de 20 dies hi emeteren, en relació amb la modificació de l'aprovació del projecte d'execució sol·licitada, si procedia, els condicionaments tècnics oportuns, per un escrit datat el 12 de febrer de 2013, el Servici Territorial d'Energia d'Alacant, va enviar una separata del projecte, referida a la part de la instal·lació corresponent a les administracions, organismes i empreses de servici públic o d'interés general següents, els béns o drets dels quals a càrrec seu puguen ser afectats per la instal·lació, amb el resultat que, en síntesi, es detalla:  
? Ajuntament de Villena (Alacant): no s'ha rebut la resposta a la separata enviada. Es tenen per aprovades les especificacions tècniques proposades en el projecte d'execució pel sol·licitant en la separata enviada, d'acord amb el que prescriu l'incís b) de l'article 11.2 del Decret 88/2005, de 29 d'abril.  
En les condicions de la declaració d'impacte ambiental dictada per la Direcció General de Gestió del Medi Natural, de data 10 de juliol de 2008, amb motiu de la declaració d'interés comunitari (DIC) per a l'activitat de generació d'elèctrica per mitjà de col·lectors solars parabòlics, es va incloure com a mesura per a preservar els valors ambientals corresponents a les aus estepàries, l'exclusió de les parcel·les 31, 32, 34 i 35 del polígon 76 de Villena (Alacant), per al muntatge de col·lectors solars, i es va obligar a mantindre els usos actuals del sòl. Estes condicions van ser incorporades a la Resolució de 6 de maig de 2008 d'este centre directiu, per la qual es va atorgar l'autorització administrativa per a la construcció de la planta.  
Amb data 20 de juny de 2011, la Direcció General de Gestió del Medi Natural va dictar una resolució complementària de la declaració d'impacte ambiental (DIA) de 10 de juliol de 2008, que eliminava de les condicions la restricció descrita en el paràgraf anterior que afectava les parcel·les 31, 32, 34 i 35 del polígon 76 de Villena (Alacant). L'ampliació del camp solar, per mitjà de la instal·lació de 20 nous col·lectors, en cinc llaços addicionals, era un dels fins perseguits amb la sol·licitud de l'autorització administrativa per a la modificació de la planta.  
  
Consta en l'expedient un informe, de 12 de desembre de 2012, del director general d'Avaluació Ambiental i Territorial de la Conselleria d'Infraestructures, Territori i Medi Ambient, en el qual conclou que la DIA de 10 de juliol de 2008, i la resolució complementària de 20 de juny de 2011, emparen l'activitat per a la qual se sol·licita l'autorització ambiental integrada com a conseqüència de les modificacions projectades en la planta termosolar, i indica que seguix vigent l'obligació de complir totes les condicions que establixen.  
  
Consta en l'expedient una còpia de l'informe, de data 19 d'abril de 2013, de la Direcció General d'Avaluació Ambiental i Territorial, en el qual es considera que la modificació plantejada en el projecte de la subestació de connexió i distribució ST Alhorines no requerix un nou tràmit d'avaluació d'impacte ambiental, perquè no comporta afeccions ambientals significatives diferents de les associades a la instal·lació avaluada originàriament i que va motivar la formulació de la declaració d'impacte ambiental de 10 de juliol de 2008 i la complementària de 20 de juny de 2011. Es mantenen els condicionants que establixen. L'informe que s'ha dit va ser sol·licitat per esta Direcció General d'Energia en el si del procediment de la Resolució, de 24 d'abril de 2013, dictada per este òrgan, per la qual va atorgar l'autorització administrativa i l'aprovació del projecte d'execució per a la modificació de la subestació transformadora, 132/20 kV, de connexió i distribució, denominada ST Alhorines, en el terme municipal de Villena, província d'Alacant (exp. ATASCT/2012/31/03).  
Consta en l'expedient una còpia de la Resolució de 10 de juliol de 2013, de la titular de la Conselleria d'Infraestructures, Territori i Medi Ambient, en què es declara d'interés comunitari (DIC), la modificació, per ampliació, per a una planta termosolar, sol·licitada per la mercantil Enerstar, SA, en un sòl no urbanitzable del terme municipal de Villena:  
  
- Al polígon 75, les parcel·les 19, 20, 21, 22, 23, 25, 26, 27, 28, 29, 30, 31, 32, 33 i 37.  
- Al polígon 76, les parcel·les 16, 21, 23, 24, 25, 26, 27, 28, 29, 30, 31, 32, 33, 34, 35, 36, 38, 39 i 40.  
Les característiques relatives a l'aprofitament són:  
- Superfície de parcel·la vinculada a l'actuació: 2.092.360 m².  
- Perímetre envolupant: 1.105.636 m².  
- Potència (tèrmica de combustió): 45 MWt.  
- Superfície ocupada per l'activitat: 465.346,66 m².  
- Percentatge d'ocupació de l'activitat: 22,24 per cent.  
- Superfície ocupada per edificacions: 4.295,06 m².  
- Percentatge d'ocupació de les construccions: 0,20 per cent.  
- Superfície construïda: 5.258,23 m².  
- Coeficient d'edificabilitat: 0,0025 m²t/m²s.  
- Altura màxima: 11,07 m en edifici.  
- Nombre de plantes: dos.  
- Separació mínima a límits: 20 m.  
- Separació mínima a carreteres: 30 m.  
Tot això és amb les limitacions i condicions que s'arrepleguen en la resolució esmentada.  
Amb data 29 de juliol de 2013, la Direcció Territorial d'Alacant de la Conselleria d'Infraestructures, Territori i Medi Ambient, va atorgar a Enerstar Villena, SA, l'autorització ambiental integrada per a una activitat de producció d'energia elèctrica en el paratge de Los Alhorines, del terme municipal de Villena (Alacant). La va inscriure en el Registre d'Instal·lacions de la Comunitat Valenciana amb el número 673/AAI/CV.  
Si bé la sol·licitud inicial referent a este procediment va ser formulada per Enerstar Villena, SA, unipersonal, consta una comunicació de 24 de juny de 2013, d'Enerstar Villena, SA, en què informa que, amb motiu de la venda de part de les accions representatives del capital de la societat, formalitzada el dia 14 de gener de 2013 en una escriptura pública, esta va perdre la condició d'unipersonal. La venda parcial no n'altera la personalitat jurídica.  
Atés que este procediment es referix a la modificació d'una instal·lació ja autoritzada, i la personalitat jurídica del promotor no ha variat, ha de considerar-se ja avaluada i justificada adequadament la capacitat legal, tècnica i economicofinancera per a la realització del projecte.  
  
Com va quedar acreditat en el procediment administratiu d'atorgament de l'autorització administrativa de construcció, per la Resolució d'esta Direcció General de 6 de maig de 2009, la instal·lació va obtindre els drets d'accés i connexió a la xarxa distribució en el nuc de 132 kV, situat en la subestació ST Beneixama, per una potència de 49,9 MW per a una planta de tecnologia termoelèctrica, segons l'informe d'1 de setembre de 2006 que té la referència REGES121951C, acceptat per la sol·licitant el 18 de juny de 2008.   
Amb data 15 d'abril de 2011, Red Eléctrica de España, SA, unipersonal (d'ara en avant, REE), en la seua doble condició d'operador del sistema i gestor de la xarxa de transport, va emetre una comunicació relativa a la sol·licitud d'accés a la xarxa de distribució amb influència en la xarxa de transport per a la central solar termoelèctrica, promoguda per Enerstar, SA, a Villena (Alacant), per una potència instal·lada de 49,9 MW, la connexió de la qual està prevista en el nuc de la xarxa de distribució de Beneixama, en 132 kV, subjacent de la xarxa de transport en el nuc Beneixama 400 kV. Considera acceptable, tant des de la perspectiva de la capacitat de connexió en el node de transport esmentat, com des de la de la capacitat de zona territorial (en l'àmbit regional de la Comunitat Valenciana).  
D'acord amb este informe de REE, la planta termosolar es pot considerar del tipus gestionable, pel que fa a l'anàlisi de viabilitat d'accés, però no per això s'incorporen les condicions específiques associades a les plantes no gestionables (entre elles, la limitació del 5 % de la potència de curtcircuit del nuc de connexió), amb la condició que s'hi facen de forma efectiva els requisits i aspectes arreplegats en l'annex de l'informe, addicionals als exigits per la regulació, que han sigut proposats i acceptats per a això per la promotora de la instal·lació, i entre els quals afecten la modificació de les instal·lacions de la central objecte d'este procediment els referents a:  
  
- La integració de la planta en un centre de control de generació habilitat per REE, amb connexió i capacitat adequada d'interlocució amb els seus centres de control, així com el compliment en general els requisits d'observabilitat i controlabilitat per part de l'operador del sistema establits per la normativa per a les instal·lacions de més de 10 MW.  
  
- La previsió de producció, de manera que es puga considerar un programa de producció pel que fa a l'operació del sistema, per a la qual cosa ha de complir:  
· La fiabilitat de programació requerida en els diferents horitzons (24 hores amb fermesa = 90 % i 6 hores amb fermesa = 95 %).  
· La implantació de mecanismes de correcció de desviacions sobre el programa d'aplicació immediata.  
Justifica estos requisits basant-se en estos fets:  
· La taxa de coincidència de les prediccions d'hores de radiació en l'emplaçament és del 90 per cent, amb 24 hores d'antelació, i del 95 per cent, amb sis hores.  
· La taxa estimada de no-disponibilitat per manteniment i altres causes és del 6 per cent.  
· Es disposarà de les instal·lacions adequades per a utilitzar gas com a combustible de suport per mitjà d'una caldera de 40 MWt.  
- La capacitat d'emmagatzemar l'energia primària corresponent al funcionament de la planta durant quatre hores, a plena potència, de manera que davant d'una sol·licitud de reducció de producció elèctrica de l'operador del sistema, siga quina siga la seua quantia i sempre que siga menor de quatre hores, es complisca la condició de no abocar energia primària. Per a això, la instal·lació haurà de ser capaç de proporcionar la producció emmagatzemada durant qualssevol de les 24 hores següents al moment en què finalitza la reducció, amb una eficiència mínima del 60 per cent del cicle emmagatzematge/recuperació, tot i l'alternativa que en l'informe es proposa a l'emmagatzematge energètic.  
  
- El comportament en pertorbacions de tensió, atés que s'utilitza com a únic mitjà de generació màquines síncrones acoblades directament al sistema elèctric (sense convertidors electrònics), els generadors no es desconnectaran del sistema elèctric en buits de tensió residual zero i de fins a un segon de duració, excepte per pèrdua de sincronisme o sobrevelocitat.  
- El comportament en altres tipus de pertorbacions, en particular en de variacions de la freqüència del sistema, els generadors i els seus equips de protecció compliran els requisits establits en els procediments d'operació que s'apliquen.  
A fi de materialitzar les instal·lacions d'evacuació des de la central fins al punt de connexió indicat, la Resolució de 3 d'abril de 2012 d'esta direcció general va atorgar l'autorització administrativa per a la construcció de la línia elèctrica aèria a 132 kV, amb circuit doble, denominada Alhorines-Beneixama, entre les subestacions del mateix nom, en els termes municipals de Villena, Cañada, el Camp de Mirra i Beneixama, a la província d'Alacant, va aprovar el projecte tècnic d'execució i en va declarar, en concret, la utilitat pública (exp. ATLINE/2008/23/03), publicada en el Diari Oficial de la Comunitat Valenciana número 6774, del dia 15 de maig de 2012.  
Posteriorment, a fi de portar a terme el conveni inicial, de 7 d'abril de 2011, subscrit entre el sol·licitant (Enerstar) i l'empresa distribuïdora de la zona (Iberdrola Distribución Eléctrica, SA, unipersonal), l'objecte del qual és migrar el punt de connexió i accés a la xarxa de distribució als voltants de la central i integrar la línia de 132 kV anterior, ST Alhorines-ST Beneixama, com a xarxa de distribució en el Sistema Elèctric general per a usar-la tercers per cessió d'esta infraestructura a l'empresa distribuïdora esmentada, per la Resolució de 24 d'abril de 2013, d'esta Direcció General d'Energia, es va atorgar l'autorització administrativa i l'aprovació del projecte d'execució per a la modificació de la subestació transformadora, 132/20 kV, denominada ST Alhorines i ubicada en la parcel·la 36 del polígon 76, al paratge de Los Alhorines, en el terme municipal de Villena (expedient ATASCT/2012/31/03), publicada en el Diari Oficial de la Comunitat Valenciana número 7035, del dia 30 de maig de 2013, autoritzada inicialment per la Resolució de 6 de maig de 2009, juntament amb la resta de la central termosolar. Consistix la modificació autoritzada en l'ampliació del parc de 132 kV i del de 20 kV, a fi de construir diferenciadament una part associada a l'evacuació de la generació, per mitjà d'una posició de línia en 132 kV, denominada subestació de connexió STC Alhorines, i una altra part associada a la distribució, denominada subestació ST Alhorines, amb un parc en dos nivells de tensió, el de 132 kV (constituït, entre altres, per una posició per a la línia de generació de la central i dos posicions de línia per al doble circuit de la línia a 132 kV fins a la ST Beneixama, autoritzada el 3 d'abril de 2012, com s'ha indicat) i el de 20 kV, per a atendre consums en tensió mitjana de la zona, entre els quals el projectat per a la pròpia planta termosolar per als consums de no-generació. Amb l'autorització de modificació esmentada van quedar fora els transformadors de potència autoritzats inicialment en la Resolució de 6 de maig de 2009 d'este òrgan directiu, en l'emplaçament de la STC Alhorines. Estos equips són objecte d'esta autorització. Se'n modifica l'emplaçament al costat del del nucli de potència.  
  
Per dos resolucions de 12 de juliol de 2013, esta direcció general va autoritzar Enerstar Villena, SA, per a la transmissió de la titularitat, a favor d'Iberdrola Distribución Eléctrica, SA, unipersonal, de:  
- La línia elèctrica aèria a 132 kV, circuit doble, denominada Alhorines-Beneixama, autoritzada per la Resolució de 3 d'abril de 2012 d'este centre directiu en l'expedient: ATLINE/2008/23/03.  
- Les instal·lacions de la subestació elèctrica, 132/20 kV, denominada ST Alhorines, ubicada en el paratge Valle de Los Alhorines, polígon 76, parcel·la 36, del terme municipal de Villena, destinades a la distribució d'energia elèctrica en la zona.  
Amb data 15 de juliol de 2013, a través d'un contracte de cessió d'instal·lacions, Enerstar Villena, SA, va cedir en propietat a Iberdrola Distribución Eléctrica, SA, unipersonal, les instal·lacions indicades més amunt.  
Amb data 30 de juliol de 2013, el Servici Territorial d'Energia d'Alacant va atorgar l'autorització d'explotació de la subestació de connexió STC Alhorines de la qual és titular Enerstar Villena, SA.  
Durant el procediment d'atorgament de les autoritzacions esmentades per a dur a terme el canvi d'ubicació del punt de connexió des de la ST Beneixama a la ST Alhorines, Iberdrola Distribución Eléctrica, SA, unipersonal, va enviar esta direcció general una còpia de la sol·licitud que havia dirigit el 2 de maig de 2013 a REE per a actualitzar l'informe d'acceptabilitat des de la perspectiva de la xarxa de transport. El va enviar el 15 d'abril de 2011, ja que:  
- El promotor de la instal·lació els havia comunicat que la instal·lació ha variat la condició de gestionable a no gestionable.   
- El punt de connexió de la planta termosolar, establit llavors en el nuc de Beneixama, en 132 kV, es desplaçarà fins a la nova ST Alhorines, en eixe mateix nivell de tensió, quan s'haja perfeccionat la cessió d'infraestructures prevista en un conveni subscrit amb el promotor esmentat de la central. No obstant això, el nuc d'afecció a la xarxa de transport continuarà sent Beneixama 400. Disposa esta subestació d'un transformador 400/132 kV, de 450 MVA i es troba mallada amb la resta del sistema de 132 kV a través de les quatre línies actuals, més les dos futures de connexió amb la ST Alhorines.  
  
Amb data 16 de maig de 2013, Red Eléctrica de España, SA, unipersonal, va actualitzar l'informe de 15 d'abril de 2011, revisant-lo i substituint-lo, i concloent-hi que la connexió de la planta resulta tècnicament viable, sense perjuí de la resta de consideracions i condicions amb què este pronunciament es va fer. L'informe va ser enviat per REE a este centre directiu.  
A la vista del contingut i els pronunciaments dels informes de l'operador del sistema i del distribuïdor de la zona, s'ha de considerar que la modificació sol·licitada de la instal·lació no generarà incidències negatives en el sistema.  
Com que es tracta d'una instal·lació de generació d'energia elèctrica en règim especial, en construir-la i posar-la en marxa es contribuirà al compliment dels objectius energètics i mediambientals, regionals i nacionals, relatius al major aprofitament dels recursos energètics locals, a l'augment del nivell d'autoabastiment i l'eliminació de les emissions atmosfèriques procedents de centrals de generació elèctrica convencionals equivalents a la interessada en este procediment.  
  
Consta en l'expedient un informe tècnic de data 26 de juny de 2013, del Servici Territorial d'Energia d'Alacant, òrgan encarregat de la instrucció de l'expedient, en què s'indica, d'acord amb la reglamentació de seguretat industrial, que s'ha diligenciat, amb les dates que s'indiquen, en el Servici Territorial d'Indústria d'Alacant d'este departament, la documentació següent relativa a la posada en servici de les instal·lacions tècniques específiques següents, que formen part dels servicis auxiliars de la central termosolar:  
- Un grup electrogen dièsel, de 2800 kW, per a generació en baixa tensió (diligenciada el 28.02.2013).  
- Un depòsit criogènic per a nitrogen líquid, de 39.890 litres, amb pressió màxima de servici 22 bar, de prova 32,9 bar i precinte de la vàlvula de seguretat 22/21,5 bar, amb dos gasificadors de 205,31 litres cada un i pressió màxima de servici de 40 bar, de prova 44 bar i de precinte de la vàlvula de seguretat 26 bar, tot això de conformitat amb la ITC-EP-4, Depòsits criogènics, del Reglament d'equips a pressió (diligenciada el 14.03.2013).  
- Instal·lacions d'emmagatzematge de productes petrolífers per al grup electrogen, amb un depòsit de 3.000 litres per a gasoil B (diligenciada el 22.03.2013).  
- Instal·lacions actives de protecció contra incendis per a la central termosolar (diligenciada el 22.03.2013).  
- Planta satèl·lit de gas natural, per a ús propi, constituïda per dos depòsits de 127 m³, i instal·lació receptora de combustibles gasosos, de conformitat amb la ITC-ICG 04 del Reial Decret 919/2006, de 28 de juliol, que aprova el Reglament tècnic de distribució i utilització de combustibles gasosos i les seues instruccions tècniques complementàries ICG 01 a 11 (diligenciada el 4 d'abril de 2013).  
Consta en l'expedient la proposta de resolució de la Subdirecció General d'Energia i Mines, de 9 d'agost de 2013, unitat administrativa adscrita a este òrgan directiu.  
  
Fonaments de dret  
La instrucció i resolució d'este procediment administratiu correspon a la Generalitat, perquè la instal·lació elèctrica està situada íntegrament en territori de la Comunitat Valenciana, i es tracta d'una sol·licitud de construcció, per modificació, d'una instal·lació de producció d'energia elèctrica en règim especial, com establix l'article 28.3 de la Llei 54/1997, de 27 de novembre, del sector elèctric.  
  
D'acord amb el que disposa l'article 4.1.a del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, concordat amb l'article 18 del Decret 188/2012, de 21 de desembre, que aprova el Reglament orgànic i funcional de la Conselleria d'Economia, Indústria, Turisme i Ocupació, correspon a la Direcció General d'Energia d'este departament la resolució del procediment.  
D'acord amb l'article 27.1.b la Llei 54/1997, de 27 de novembre, del sector elèctric, la instal·lació objecte del procediment té la consideració de producció d'energia elèctrica en règim especial, perquè té una potència instal·lada que no supera els 50 MW, utilitza com a energia primària una energia renovable no consumible (la radiació solar) i el titular no fa activitats d'energia elèctrica en règim ordinari.  
  
D'acord amb el que disposen l'article 28.2 de la Llei 54/1997, l'article 121 del Reial Decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions de construcció d'este tipus d'instal·lacions hauran d'acreditar la capacitat legal, tècnica i economicofinancera adequada al tipus d'instal·lació que desplegaran.  
D'acord amb l'article 21.7 de la Llei 54/1997, de 27 de novembre, del sector elèctric, l'activitat de producció inclou la transformació d'energia elèctrica, així com la connexió amb la xarxa de distribució.  
  
D'acord amb l'article 30.1 del Reial Decret 1955/2000, d'1 de desembre, que regula les activitats de transport, distribució, comercialització, subministrament i procediments d'autorització d'instal·lacions d'energia elèctrica, s'entén per instal·lacions de connexió de generació les que servisquen d'enllaç entre una o diverses centrals de generació d'energia elèctrica i la instal·lació de transport o distribució. Constituïxen instal·lacions de connexió les subestacions i línies en tensió de transport o distribució que resulten necessàries per a la unió efectiva de la instal·lació de generació a la xarxa anterior o la que resulta de la planificació aprovada.  
  
D'acord amb la instrucció tècnica complementària MIE-RAT 01, Terminologia, aprovada per l'Orde de 6 de juliol de 1984, del Ministeri de Indústria i Energia, que aprova les instruccions tècniques complementàries del Reglament sobre condicions tècniques i garanties de seguretat en centrals elèctriques, subestacions i centres de transformació, s'entén per central elèctrica el «lloc i conjunt d'instal·lacions, incloses les construccions d'obra civil i edificis necessaris, utilitzades directament o indirectament per a la producció d'energia elèctrica».  
  
De conformitat amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
D'acord amb l'incís a de l'article 115 del Reial Decret 1955/2000, d'1 de desembre, concordat amb l'article 28.1 de la Llei 54/1997, de 27 de novembre, la construcció, per modificació, d'instal·lacions de producció d'energia elèctrica en règim especial estarà sotmesa a l'autorització administrativa, que té caràcter reglat. Així mateix, l'article 7.1.a del Decret 88/2005, de 29 d'abril, establix la necessitat d'autorització administrativa per a la modificació de les instal·lacions de producció d'energia elèctrica, excepte quan les variacions proposades puguen considerar-se «modificacions no importants», segons el primer paràgraf de l'article 13 d'este últim reglament.  
  
D'acord amb l'incís b de l'article 115 del Reial Decret 1955/2000, d'1 de desembre, i amb l'article 7.1. 7.1.b del Decret 88/2005, de 29 d'abril, el projecte d'execució per a la modificació d'instal·lacions de producció requerix l'aprovació administrativa, excepte quan les modificacions proposades puguen considerar-se «no importants» d'acord amb el segon paràgraf de l'article 13 d'esta última disposició.  
  
D'acord amb el que disposa l'article 28.2 de la Llei 54/1997, els sol·licitants d'autoritzacions de construcció d'este tipus d'instal·lacions han d'acreditar les condicions tècniques i de seguretat de les instal·lacions proposades.  
D'acord amb el que establix l'article 130.1 del Reial Decret 1955/2000, d'1 de desembre, els projectes d'execució d'instal·lacions elèctriques sotmesos a aprovació s'hauran d'elaborar d'acord amb els reglaments tècnics en la matèria, que en este procediment es concreta, en l'àmbit elèctric, en:  
- El Reial Decret 223/2008, de 15 de febrer, que aprova el Reglament sobre condicions tècniques i garanties de seguretat en línies elèctriques d'alta tensió i les instruccions tècniques complementàries ITC-LAT 01 a 09 i, en especial, en la instrucció tècnica complementària ITC-LAT 06, Línies subterrànies amb cables aïllats.  
- El Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les seues instruccions tècniques complementàries.  
- El Reial Decret 842/2002, de 2 d'agost, pel qual s'aprova el reglament electrotècnic per a baixa tensió i les instruccions tècniques complementàries (ITC) BT 01 a BT 51.  
- El Reial Decret 1110/2007, de 24 d'agost, que aprova el Reglament unificat de punts de mesura del sistema elèctric, i les disposicions que el despleguen, amb independència dels altres reglaments tècnics en matèria de seguretat industrial, aplicables i exigibles a la central termosolar, incloses les instal·lacions i servicis auxiliars, elèctrics o no, que la componen, conforme al concepte de central elèctrica establit en la ITC-MIE-RAT 01 del Reglament sobre condicions tècniques i garanties de seguretat en centrals elèctriques, subestacions i centres de transformació.  
D'acord amb el que disposen l'article 28.3 de la Llei 54/1997 i l'article 5 del Reial Decret 661/2007, de 25 de maig, que regula l'activitat de producció d'energia elèctrica en règim especial, l'autorització de construcció, inclosa la modificació, d'instal·lacions de producció d'energia elèctrica en règim especial no es pot atorgar si el titular no ha obtingut abans el dret d'accés i l'autorització del punt de connexió a la xarxa de distribució.   
  
D'acord amb el que preveu l'apartat 6 de l'annex XI, Accés i connexió a la xarxa, del Reial Decret 661/2007, de 25 de maig, per a instal·lacions o agregacions d'instal·lacions de més de 10 MW, amb una connexió feta i prevista a la xarxa de distribució, i després de la conclusió de l'acceptabilitat per part del gestor de distribució, este ha de sol·licitar a l'operador del sistema l'acceptabilitat des de la perspectiva de la xarxa de transport en els procediments d'accés i connexió. Es considera agregació el conjunt de generadors fets o previstos amb potència instal·lada major d'1 MW i amb afecció majoritària sobre un mateix nuc de la xarxa de transport.  
D'acord amb el que preveu apartat 3 de l'annex XI, Accés i connexió a la xarxa, del Reial Decret 661/2007, de 25 de maig, que regula l'activitat de producció d'energia elèctrica en règim especial, pel que fa a esta disposició, es definix com a generació no gestionable la que té una font primària que no és controlable ni emmagatzemable i les plantes de producció associades de la qual no tenen la possibilitat de fer un control de la producció seguint instruccions de l'operador del sistema sense incórrer en un abocament d'energia primària, o bé la fermesa de la previsió de producció futura no és prou perquè puga considerar-se com a programa. D'acord amb este reglament, es consideren, en principi, com a no gestionables els generadors de règim especial inclosos en el grup b.1, Instal·lacions que utilitzen com a energia primària l'energia solar, segons la classificació de l'article 2, excepte la valoració específica de gestionable d'una planta generadora que faça l'operador del sistema, amb la conseqüent aplicació dels requisits o de les condicions associats a esta condició.  
D'acord amb el que preveu apartat 10, Accés i connexió a la xarxa, del Reial Decret 661/2007, de 25 de maig, per a la generació no gestionable, la capacitat de generació d'una instal·lació o conjunt d'instal·lacions que compartisquen el punt de connexió a la xarxa no excedirà d'1/20 de la potència de curtcircuit de la xarxa en eixe punt. Així mateix, en cas d'obertura de l'interruptor automàtic de l'empresa titular de la xarxa en el punt de connexió, així com en qualsevol situació en què la generació puga quedar funcionant en illa, s'instal·larà, per part del generador, un sistema de teledisparament automàtic o un altre mitjà que desconnecte la central o centrals generadors a fi d'evitar possibles danys personals o sobre les càrregues. A més, les proteccions de mínima freqüència dels grups generadors hauran d'estar coordinades amb el sistema de desllast de càrregues per freqüència del sistema elèctric peninsular espanyol, per la qual cosa els generadors només podran desacoblar de la xarxa si la freqüència cau per davall de 48 Hz, amb una temporització de tres segons com a mínim. D'altra banda, les proteccions de màxima freqüència només podran provocar el desacoblament dels generadors si la freqüència s'eleva per damunt de 51 Hz amb la temporització que s'establisca en els procediments d'operació.  
  
D'acord amb l'article 2.2.W.8 del Decret 88/2005, de 29 de novembre, en la sol·licitud d'autorització administrativa, inclús de modificació, d'acord amb l'apartat 1 d'eixe precepte, ha de justificar-se la necessitat de la instal·lació i que esta no genera incidències negatives en el sistema.   
Per a les sol·licituds d'autorització administrativa de construcció per modificació de la instal·lació, s'aplica el capítol II del Decret 88/2005, de 29 d'abril, perquè la instal·lació elèctrica objecte del present procediment està classificada dins del grup primer.  
D'acord amb el que disposa l'article 28.2 de la Llei 54/1997, els sol·licitants d'estes autoritzacions han d'acreditar el compliment adequat de les condicions de protecció del medi ambient.  
D'acord amb l'article 6 de la Llei 2/2006, de la Generalitat Valenciana, de 5 de maig, de prevenció de la contaminació i qualitat ambiental, les activitats de l'annex II estan subjectes a l'autorització ambiental integrada. S'inclouen en l'epígraf 3.1 de l'annex les «instal·lacions de combustió amb una potència tèrmica nominal superior a 20 MW incloses en l'àmbit d'aplicació de la Llei 1/2005, de 9 de març, que regula el règim de comerç de drets de gasos d'efecte d'hivernacle, i la resta amb una potència tèrmica nominal superior a 20 MW que utilitzen residus o biomassa com a combustibles».  
  
De conformitat amb l'article 10, Coordinació amb el règim que s'aplica en matèria d'indústria i energia, de la Llei 2/2006, en el cas de les instal·lacions en què es duguen a terme activitats subjectes a l'autorització ambiental integrada, l'atorgament d'este document, així com la revisió anticipada i la modificació consegüent, ha de precedir les autoritzacions d'instal·lacions industrials sotmeses a autorització administrativa, de conformitat amb l'article 4 de la Llei 21/1992, de 16 de juliol, d'Indústria, o la norma que la substituïsca i, en particular, de l'autorització que establix la Llei 54/1997, de 27 de novembre, del sector elèctric.  
Per tant, complits els requisits i els procediments legals i reglamentaris establits en la legislació, resolc:  
  
  
Primer  
Atorgar a Enerstar Villena, SA, autorització administrativa per a la modificació de la central elèctrica termosolar de potència nominal 49,9 MWe, la construcció de la qual va ser autoritzada per Resolució d'esta Direcció General el 6 de maig de 2009 a Villena (Alacant), i les característiques administratives i tècniques principals de la central van ser autoritzades amb esta modificació, d'acord amb la documentació presentada en els expedients administratius, ATREGI/2008/316/03, ATASCT/2008/200/03, ATRCCT/2012/39/03 i ATLIRE/2012/40/03, les següents:  
- Emplaçament central:   
· Parcel·les 75-29-17-18-58-07-17-03-54-34-54-93-41-75-81 del polígon 75.  
· Parcel·les 51-53-02-05-19-96-24-24-95-67-84-86-89-92-05-70-22-64-38 del polígon 76.  
En el paratge de Los Alhorines, del terme municipal de Villena (Alacant).   
L'extensió total aproximada de la superfície d'estes parcel·les és de 130 ha.  
- Planta solar termoelèctrica:  
Camp solar  
· Superfície de captació: 343.140 m².  
· Nre. de subcamps solars: 5.  
· Nre. col·lectors: 420.  
· Tipus de col·lectors: cilindroparabòlics de vidre (tipus Senertrough), amb seguiment de la trajectòria solar d'est a oest per cada SCA, una longitud d'uns 150 m. Els tubs absorbidors seran, el tub intern d'acer inoxidable, i cobert per un altre tub extern de vidre (per a fer d'aïllant tèrmic per buit). Els espills cilíndrics parabòlics estaran formats per un vidre de baix contingut en ferro d'una grossària d'uns 4 mm i una capa d'alta reflectivitat en la part posterior.  
  
· Distància entre files: 16,20 m.  
· Característiques de l'element unitari (denominat SCE): Estructura, amb els seus espills i la resta d'elements, de 12 m.  
· Característiques de l'element unitari amb seguiment (denominat SCA): unió estructural de 12 SCE amb motor en el centre, de dimensions 12x12 m².  
· Nombre de llaços i característiques: 105 llaços paral·lels, cada llaç compost per quatre col·lectors tipus SCA, amb una longitud total del llaç d'uns 600 m.  
· Tipus de llaços i disposició:   
a) Llaços en U: dos alineacions de 2 SCA, amb un total cada una de 300 m d'anada i 300 m de tornada.  
b) Llaços en W: quatre alineacions de 4 SCA, cada una de 150 m en paral·lel.  
· Distribució dels llaços en els subcamps solars:  
  
Subcamp solar Llaços U Llaços W Total llaços  
1 5 4 9  
2 23 1 24  
3 25 2 27  
4 24 2 26  
5 14 5 19  
Total 91 14 105  
  
  
· Tipus del fluid caloportador i característiques:   
a) Tipus: oli tèrmic, tipus Dowtherm A o semblant (Therminol VP 1r), compost per difenil i òxid de difenil.  
b) Temperatura de congelació: 12 ºC (estant previst que mai abaste una temperatura inferior a 65 ºC).   
c) Temperatura màxima en la zona calenta («camp solar»): 400 ºC.  
d) Quantitat prevista en el circuit: 1600 tones.  
Bloc (illa) de potència  
En esta se situaran els següents equips principals i sistemes:  
· Turbina de vapor i els seus sistemes auxiliars:  
a) Turbina  
- Tipus: de vapor, de dos cossos (alta i baixa pressió), amb tres extraccions intermèdies de vapor en la part de baixa i dos en la part d'alta pressió.  
- Cos d'alta:  
· Condicions normals de funcionament: 376 ºC/100 bar.  
· Condicions màximes de funcionament: 380 ºC/106 bar.  
· Cabdal màssic: 54,88 kg/s.  
· Velocitat angular: 6000 rpm  
- Cos de baixa:  
· Condicions normals de funcionament: 376 ºC/19,5 bar.  
· Condicions màximes de funcionament: 380 ºC/20,7 bar.  
· Cabdal màssic: 37,9 kg/s.  
· Velocitat angular: 3.000 rpm.  
- Cicle termodinàmic: Rankine amb recalfament.  
b) Alternador:  
- Model: Man-Turbo.  
- Potència activa (en borns): 55 MWe.  
- Potència aparent (en borns): 64504 MVA.  
- Tensió d'eixida: 11 kV.  
- Freqüència: 50 Hz.  
- Velocitat angular: 3.000 rpm.  
- Factor de potència (cos ): 0,85.  
c) Sistema de condensació:  
- Refrigerat per aigua de circulació.  
- Constituït per tubs i plaques de titani.  
d) Sistema de vapor i bypass:  
Amb el fi que en cas de parada no es perda l'aigua tractada i minimitzar el temps d'arrancada. A més este sistema subministrarà vapor des dels sobrecalfadors fins al cos d'alta pressió de la turbina, els precalfadors de baixa pressió, alta pressió i desgasificador.  
e) Altres sistemes auxiliars:   
- Sistema d'oli de lubricació.  
- Sistema hidràulic de control.  
- Sistema de vapor de segells.  
La seua funció principal serà la de subministrar vapor saturat al sistema de segells de la turbina de vapor, per a evitar fugues de vapor en la turbina d'alta i l'admissió d'incondensables en la turbina de baixa.  
Compost per dos calderes de vapor auxiliar de 0,5 MWt (reserva una de l'altra), de capacitat de producció 580 kg/h a 8 bar de pressió d'operació i 240 ºC.  
- Sistema de drenatges.  
· Sistema de generació de vapor:  
Constituït pel sistema d'intercanvi tèrmic entre l'oli (fluid de transferència de calor) i el fluid bifàsic aigua-vapor que conforma el cicle Rankine amb recalfament que permet la producció d'energia elèctrica en la turbina de vapor.  
Este sistema està compost per dos trens en paral·lel amb intercanviadors de carcassa i tubs. Cada tren està constituït per un precalfador d'aigua d'alimentació, un generador de vapor (o evaporador) i un sobrecalfador connectats en sèrie i, paral·lels a ells, en cada tren, estan situats els recalfadors, cada un de la tipologia següent:  
  
a) El precalfador d'aigua d'alimentació serà un intercanviador horitzontal de carcassa. L'aigua d'alimentació circularà pel costat tubs i el fluid tèrmic pel costat carcassa.  
b) El generador de vapor serà un intercanviador horitzontal de carcassa i tubs (tipus TEMA). L'aigua d'alimentació-vapor circularà pel costat carcassa i el fluid tèrmic pel costat tubs.  
c) El sobrecalfador de vapor serà un intercanviador horitzontal de carcassa i tubs. El vapor circularà pel costat tubs i el fluid tèrmic pel costat carcassa.  
Cada recalfador consistirà en un intercanviador. El fluid tèrmic circularà pel costat carcassa i el vapor pel costat tubs.  
· Sistema d'aigua d'alimentació:  
a) Disposarà, entre altres elements, d'un tanc d'aigua d'alimentació, amb capacitat suficient per a alimentar les calderes durant almenys 10 minuts sense rebre aportació d'aigua.  
b) Tres bombes centrífugues multietapa, arrossegades per motors de velocitat variable, d'aigua d'alimentació a l'eixida del tanc d'alimentació amb una capacitat cada una del 50 per cent, i en quedarà una de reserva.  
c) Dos calfadors d'aigua d'alta pressió per a incrementar la temperatura d'entrada de l'aigua als precalfadors dels trens de generació de vapor.  
· Sistema d'aigua de circulació:  
A fi de captar aigua en la bassa de les torres de refrigeració (de flux en contracorrent i convecció forçada) per a enviar-la al condensador. Estarà compost per:  
a) Quatre bombes d'aigua de circulació, tipus centrífugues verticals.  
  
b) Sistema de neteja de condensador.  
· Sistema de bombament d'oli tèrmic:  
Compost per cinc bombes centrífugues en paral·lel, tipus HTF API 610Th, d'1 etapa, amb accionament elèctric d'alta eficiència i velocitat variable. Cada bomba haurà de subministrar fins al 25 per cent del fluid tèrmic requerit pel sistema de generació de vapor a la potència d'eixida màxima de la turbina-generador. El mode d'operació normal a plena càrrega serà de quatre bombes en funcionament i una altra de reserva.  
Una bomba d'auxiliar, idèntica a les anteriors, per a les calderes auxiliars, per al mode de funcionament en baixa temperatura, sent capaç de subministrar cabal suficient per a previndre caigudes de temperatura de més de 30 ºC.  
· Sistema de tanc d'expansió i tanc pulmó.  
Compost per un tanc pulmó situat a l'entrada als dos trens de generació de vapor.  
A l'eixida dels trens hi haurà tres tancs d'expansió per a equilibrar pressions, amb atmosfera inerta de nitrogen.  
Davall dels tancs es realitzarà una cubeta de formigó de suficient grandària per a contindre el volum màxim d'oli dels tancs. El formigó es recobrirà per una capa impermeable resistent a l'oli, i es buidarà la fossa amb una bomba a un tanc col·lector que ho portarà a la planta de tractament d'aigua.  
· Sistema d'Ullage  
Compost per tancs, segons projecte, a fi de recuperar l'oli tèrmic que es degrada i separar-ho dels productes secundaris derivats del procés de degradació.   
· Calderes auxiliars de gas natural.  
a) Objecte: controlar la temperatura de l'oli tèrmic, per a mantindre sempre per damunt del seu punt de congelació (12 ºC), si bé per motius de seguretat la temperatura del fluid tèrmic no haurà de ser mai inferior a 65 ºC.   
A més, i sense perjuí que d'acord amb l'últim informe de l'operador del sistema, de data 16 de maig de 2013, arreplegat en la part expositiva d'esta resolució, en relació amb l'acceptabilitat de l'accés de la central a la xarxa de distribució subjacent a la xarxa de transport, la central té la consideració de no gestionable, el disseny d'estes calderes s'ha realitzat per a permetre que siga gestionable des del punt de vista exclusiu de la previsió de producció, al considerar-se que disposa d'un programa de producció als efectes de l'operació del sistema, per poder compensar-se la falta d'irradiació solar que puga afectar l'entrega prevista d'energia elèctrica, i es limita amb el seu disseny que la generació elèctrica a partir del mencionat combustible, en còmput anual, siga del 15 % de la producció total anual d'electricitat (per a una venda lliure d'energia en el mercat) o a un 12 % (en tarifa regulada).  
  
b) Número: 3.  
c) Potència nominal tèrmica: 15 MWt.  
d) Rendiment: 90 %.  
e) Cremadors: de baixa emissió de NOx.  
f) Nombre de passos de fum: 3.  
g) Combustible: gas natural, procedent de la planta de GNL emplaçada en la mateixa central.  
· Sistemes elèctrics  
Estarà compost per:  
a) Línia d'exportació d'energia (Expedient: ATLIRE/2012/40/03):  
  
- Origen: Cel·la d'eixida de línia des del transformador de potència 55/65 MVA (ONAN/ONAF), 11/132 kV.  
- Fi: Cel·la d'entrada a la subestació de connexió STC Alhorines.  
- Traçat: segons pla del projecte, travessant els subcamps solars 3 i 4.  
- Longitud: 1.280 m.  
- Tensió nominal (U0/Un): 76/132 kV.  
- Tensió màxima de servici: 145 kV.  
- Tensió suportada de curta duració (30 min.) a 50 Hz: 190 kV.  
- Tensió nominal suportada a impulsos tipus raig: 650 kV.   
- Categoria: 1a.  
- Categoria de la xarxa: A.  
- Tipologia: subterrània (cable).  
- Nombre de circuits: 1 (simple).  
- Característiques cable: aïllat tipus HEPRZ1 1x400 mm² kAl+H102.  
- Mode d'instal·lació: 3 tubs de polietilé d'alta densitat formigonats (1 fase/tub).  
- Profunditat rasa: 1200 mm.  
- Capacitat de transport: 89,7 MW (cos = 0,9).  
b) Línia d'alimentació auxiliar:  
- Subterrània en 20 kV, per a l'alimentació dels consums de no generació des del centre de repartiment alimentat des de la xarxa de distribució.  
c) Subestació, incloent-hi el transformador elevador i equips necessaris (expedient ATRCCT/2012/39/03):  
- Emplaçament: en el nucli de potència de la central, en les coordenades UTM ED 50, referides al fus 30, de l'esplanada definides pels vèrtexs A (X= 680830,831, Y= 4288934,820), B (X= 680872,480, Y= 4288934,820), C (X= 680872,480, Y= 4288911,620) i D (X= 680830,831, Y= 4288911,620).  
- Superfície esplanada subestació generació: 758,30 m².  
- Parc:  
· 132 kV: tipus intempèrie, amb 1 posició de línia i 1 posició de transformador.  
· 11 kV: composta per dos conjunts de cabines aïllades en aire amb configuració de simple barra i relés de protecció incorporats:  
- Cabines de protecció del generador, consistix en dos cabines d'aïllament en aire, una per a protecció de generador i una altra per a protecció del transformador auxiliar, més la previsió futura d'ampliació de la cabina per un dels seus extrems per a una altra cabina de protecció de transformador.  
- Cabines per a servicis de no generació, consistix en una cabina d'aïllament en aire per a protecció del transformador de servicis de no-generació.  
- Configuració: simple barra.  
- Transformador de potència (elevador):  
· Potència assignada: 55/65 MVA (ONAN/ONAF)  
· Tensions nominals (buit): 132±10x1,25 %/11 kV.  
· Grup connexió: YNd11.  
· Neutre: rígid a terra.  
· Tensió de curtcircuit: 12,5 %.  
· Amb regulació en càrrega.  
d) Cabines de protecció de generador.  
- Composta per tres posicions d'interruptor automàtic per a protecció de:  
· Generador  
· Transformador d'unitat  
· Cabina futura ampliació sals foses (sense equipar).  
La interconnexió entre les cabines i el transformador elevador es realitzarà per mitjà de barres de fase no segregades  
e) Línia d'eixida del generador.  
f) Transformador auxiliar dels servicis de planta.  
· Potència assignada: 5/8 MVA (ONAN/ONAF).  
· Tensions nominals (buit): 11±5x2,5 %/0,725 kV.  
· Grup connexió: Dyn11.  
· Tensió de curtcircuit: 13 per cent.  
· Amb regulació en càrrega.  
g) Transformador de línia auxiliar per a consums de no generació:  
· Potència assignada: 1000 kVA (ONAN).  
· Tensions nominals (buit): 20±2x2,5 %/0,42 kV.  
· Grup connexió: Dyn11.   
· Tensió de curtcircuit: 5 per cent.  
h) Sistema de distribució en baixa tensió a 690 V (sistema IT).  
i) Sistema de distribució en baixa tensió a 400 V (sistema TN-S).  
j) Sistema de corrent continu a 220 V (sistema aïllat).  
k) Sistema de corrent alterna ininterrompuda a 764-503 Q (sistema TN-S)  
l) Grup dièsel d'emergència.  
De 2800 kW, d'acord amb la documentació presentada i diligenciada en el Servici Territorial d'Indústria d'Alacant el 28 de febrer de 2013, junt amb la instal·lació d'un depòsit de 3000 litres per a gasoil B, igualment segons la documentació diligenciada el 22 de març de 2013 en l'esmentat òrgan provincial.  
M. Línies soterrades d'alimentació a zones de bombament-abocament.  
· Sistemes auxiliars:  
a) Aigua d'aportació a la planta  
b) Pretractament  
c) Desmineralització d'aigua  
d) Aigua potable  
e) Tractament d'efluents  
f) Sistema d'aire comprimit  
Per a instrumentació i servicis de planta.  
- Pressió funcionament: 8-10 bar.  
- Cabal mínim: 3000 m³(N)/h.  
- Nombre de compressors: dos.  
- Tipus de compressors: caragol.  
- 1 eixugador d'adsorció de doble torre de refrigeració, amb punt rosada mínim de ?40 ºC.  
- Dos depòsits d'acer galvanitzat de Pmàx serv = 10 bar.  
g) Sistema de nitrogen.  
Compost per un depòsit criogènic per a nitrogen líquid, de 39375 litres, amb pressió màxima de servici 22 bar, junt amb dos gasificadors de 205,31 litres cada un i pressió màxima de servici 40 bar, tot això d'acord amb la documentació presentada i diligenciada en el Servici Territorial d'Indústria d'Alacant el 14 de març de 2013.  
h) Sistema de GNL.  
Planta satèl·lit de gas natural, per a ús propi, constituïda per dos depòsits de 127 m³, dos calderes (una reserva de l'altra) de potència 106 kWt, i instal·lació receptora de combustible gasosos, d'acord amb la documentació presentada i diligenciada en el Servici Territorial d'Indústria d'Alacant el 4 d'abril de 2013.  
i) Sistemes de refrigeració.  
j) Sistemes de climatització i ventilació.  
k) Sistemes de mostreig i anàlisi.  
l) Sistemes de PCI.  
De tipus actiu, per a tota la central, d'acord amb la documentació presentada i diligenciada en el Servici Territorial d'Indústria d'Alacant el 22 de març de 2013.  
D'acord amb el projecte presentat la planta no disposarà d'un sistema d'emmagatzematge tèrmic.  
Atenent a la potència elèctrica nominal, en MWe, de l'alternador instal·lat, com a conseqüència de les gammes comercials normalitzades en escalons, la central es dotarà dels dispositius de regulació i limitació adequats perquè la potència nominal de la instal·lació, d'acord amb la regulació, siga de 49,9 MWe, romanent esta invariable després de la modificació respecte a l'autorització atorgada per este centre directiu el 6 de maig de 2009.  
El pressupost total de les instal·lacions, després de la modificació objecte d'esta autorització és de cent quaranta-tres milions tres-cents trenta-un mil noranta-sis euros i huitanta-dos cèntims (068.300.453,82 ?).  
De conformitat amb el primer paràgraf de l'article 28.3 de Llei 54/1997, de 27 de novembre, del Sector Elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjuí de les concessions, autoritzacions, llicències i permisos, tant públiques com privades, que siguen necessàries obtindre per part d'Enerstar Villena, SA, d'acord amb altres disposicions que resulten aplicables, i en especial les relatives a l'ordenació del territori i al medi ambient.  
Esta autorització s'atorga sempre que el projecte es duga a terme amb les previsions de l'Estudi d'Impacte Ambiental, la documentació presentada que va servir de base, tant per a la formulació de la declaració d'impacte ambiental (DIA) de la Direcció General de Gestió del Medi Natural, de data 10 de juliol de 2008, inclosos en l'incís 4 del punt primer de la part executiva de la Resolució, de 6 de maig de 2009 d'esta direcció general, per la qual es va atorgar autorització administrativa a la central termosolar interessada, com per a la modificació de la mencionada DIA d'acord amb el que disposa el punt primer de la Resolució complementària de la Direcció General de Gestió del Medi Natural, de 20 de juny de 2011, queden modificats els condicionats d'esta, en els termes següents:  
a) El condicionant número 1 de la DIA quedarà de la manera següent:  
1. Com a mesura per a preservar els valors ambientals corresponents a les aus estepàries, hauran de complir-se els condicionants assenyalats en els informes emesos per l'Àrea d'Espai Naturals i el Servici de Biodiversitat que es resumixen en les següents:  
a. Mantindre l'explotació agrícola en les zones no ocupades per les instal·lacions, realitzant les pràctiques agrícoles reflectides com a annex I de l'informe de l'Àrea d'Espais Naturals.  
b. Establir les mesures correctores indicades en el punt 3.4 del Pla d'Acció per a la Conservació de les Aus de les Estepes Cerealistes i de forma complementària les següents:  
b.1. Conservació d'elements singulars (arbres aïllats, illes de vegetació, murets, construccions tradicionals): queda prohibida la seua alteració.  
b.2. Marges: prohibició de rompre les franges de vegetació espontània entre camps de cultiu.  
c. Respecte al programa de seguiment, anualment i de forma coordinada dins del programa de seguiment d'aus estepàries que realitza el Servici de Biodiversitat, es realitzarà anualment una avaluació de les parelles reproductores (no parelles, localització i èxit reproductor) i de l'ús de l'hàbitat de soliguer xicotet, dins de l'àrea de DIC i en una ràdio d'1 km fora dels seus límits, amb l'objecte de determinar l'afecció de la instal·lació sobre esta espècie.  
b) Establir nous epígrafs dins del condicionant número 1 de la DIA, d'acord amb l'informe emés per la Universitat d'Alacant, amb el tenor literal següent:  
«d) Construcció de zones de nidificació artificial denominades ?primillares- per part de l'empresa Enerstar Villena, SA, en les parcel·les de la seua propietat de la zona nord-est, esmenant així el dèficit de zones adequades per a la nidificació del soliguer xicotet en esta zona.  
e) S'instal·laran paradors artificials en els límits ?del camp solar i en les noves zones abans indicades per a permetre que els soliguers xicotets puguen posar-se, afavorint així el campeig en estes zones. A més, en estes parcel·les alliberades es mantindrà el cultiu cereal o vegetació natural d'herbàcies present en l'actualitat.  
f) S'haurà de sol·licitar la declaració com a reserves de fauna de la parcel·la 61 del polígon 73 d'acord amb el que preveu l'article 12 del Decret 32/2004, de 27 de febrer, pel qual es crea i es regula el Catàleg Valencià d'Espècies de Fauna Amenaçades, i s'establixen categories i normes per a la seua protecció».  
Així mateix, la modificació autoritzada s'ajustarà a les determinacions d'ordenació del territori urbanístiques establides en la Declaració d'Interés Comunitari atorgada per a l'activitat en la Resolució de 10 de juliol de 2013, de la titular de la Conselleria d'Infraestructures, Territori i Medi Ambient.  
El titular d'esta autorització tindrà els drets, deures i obligacions arreplegats en el capítol II del títol IV de la Llei 54/1997, de 27 de novembre, del Sector Elèctric, i el seu desplegament reglamentari. En tot cas, Enerstar Villena, SA, haurà d'observar els preceptes, mesures i condicions que s'establisquen en la legislació aplicable en cada moment a l'activitat de producció d'energia elèctrica en règim especial.  
  
L'incompliment de les condicions i requisits establits en esta autorització o la variació substancial dels pressupostos que han determinat el seu atorgament podran donar lloc a la seua revocació.  
  
Segon  
Aprovar la modificació del projecte tècnic d'execució, aprovat per resolució d'este centre directiu el 7 de setembre de 2010, d'acord amb la documentació tècnica, relacionada en la part expositiva d'esta resolució, següent:  
- Projecte de modificació de projecte bàsic i d'execució de la planta termosolar de Villena de 49,9 MW, subscrit pels tècnics titulats autors d'este el 7 de desembre de 2012 i visat pel seu col·legi professional l'11 de desembre de 2012 (ATREGI/2008/316/03).  
- Projecte de subestació 132/11 kV planta termosolar Enerstar a Villena (Alacant), firmat el 23 de juliol de 2012 pel projectista-redactor i visat amb esta mateixa data pel seu col·legi professional (expedient de referència ATRCCT/2012/39/03).  
- Projecte de línia subterrània d'evacuació SC (132 kV). Planta termosolar a Villena (Alacant), firmat pel tècnic titulat autor d'este el 3 de juliol de 2012 i visat pel seu col·legi professional l'endemà (ATLIRE/2012/40/03).  
D'acord amb les condicions següents:  
1. La modificació de la instal·lació elèctrica haurà d'executar-se segons el projecte presentat i amb els condicionats tècnics establits per les administracions, organismes i empreses de servici públic o d'interés general afectats per la present instal·lació i que han sigut acceptats pel titular d'esta. En cas de que siga necessari introduir modificacions respecte de la documentació presentada i aprovada, el titular d'esta resolució haurà de sol·licitar prèviament a esta direcció general la corresponent aprovació.  
2. La instal·lació a executar complirà, en tot cas, el que establix el Reial Decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les seues instruccions tècniques complementàries ITC-LAT 01 a 09, i, en especial, en la seua instrucció tècnica complementària ITC-LAT 06, Línies subterrànies amb cables aïllats, el Reial Decret 3275/1982, de 12 de novembre, sobre condicions tècniques i garanties de seguretat en centrals elèctriques, subestacions i centres de transformació i les seues instruccions tècniques complementàries, el Reial Decret 842/2002, de 2 d'agost, pel qual s'aprova el Reglament electrotècnic per a baixa tensió i les seues instruccions tècniques complementàries (ITC) BT 01 a BT 51 i el Reial Decret 1110/2007, de 24 d'agost, pel qual s'aprova el Reglament unificat de punts de mesura del sistema elèctric, i les seues disposicions de desplegament.  
Per a aquelles instal·lacions, equips i aparells subjectes a reglaments de seguretat industrial, la justificació dels quals, així com les condicions i les prescripcions imposades per estos per a la seua posada en servici, no s'haja inclòs en la documentació presentada amb motiu de la present resolució, haurà de presentar-se davant del Servici Territorial d'Alacant l'oportuna documentació abans que es posen en servici.  
3. El termini d'execució de la instal·lació serà tal que, abans de l'1 d'octubre de 2013, quede justificada davant d'este centre directiu la completa execució de les instal·lacions aprovades. No obstant això, amb anterioritat a la finalització de la mencionada data, Enerstar Villena, SA, podrà sol·licitar una ampliació concreta d'este per mitjà de sol·licitud motivada davant d'este òrgan directiu, acompanyant a este efecte la documentació justificativa de la demora i del cronograma de treballs previstos per al nou termini sol·licitat.  
4. Als efectes previstos en l'article 18.2 del Reial Decret Legislatiu 1/2008, d'11 de gener, pel qual s'aprova el text refós de la Llei d'Avaluació d'Impacte Ambiental de Projectes, Enerstar Villena, SA, comunicarà al Servici Territorial d'Energia d'Alacant el començament de les obres, que al seu torn ho comunicarà a l'òrgan ambiental en nom d'esta direcció general com a òrgan substantiu.  
5. Així mateix, el titular d'esta resolució estarà obligat a comunicar, per escrit amb l'adequada diligència, les incidències dignes de menció que es produïsquen durant l'execució, tant a esta direcció general com al Servici Territorial d'Energia d'Alacant.  
6. El titular d'esta resolució estarà obligat a complir els deures i obligacions derivats de la legislació de prevenció de riscos laborals vigent durant la construcció.  
7. Sense perjuí d'allò previst en l'article 12.4 del Decret 88/2005, de 29 d'abril, del personal tècnic en la matèria adscrit a esta direcció general o del Servici Territorial d'Energia d'Alacant, podran realitzar les comprovacions i les proves que consideren necessàries durant les obres i quan finalitzen estes en relació amb l'adequació d'esta a la documentació tècnica presentada i al compliment de la legislació vigent i de les condicions d'esta resolució.  
8. Finalitzades les obres de construcció de la instal·lació, Enerstar Villena, SA, en el termini màxim de 10 dies hàbils ho comunicarà al Servici Territorial d'Energia d'Alacant als efectes de l'article 18.2 del Reial Decret Legislatiu 1/2008, d'11 de gener, i de la sol·licitud de l'autorització d'explotació prevista en l'article 12 del Decret 88/2005, de 29 d'abril. Amb la mencionada comunicació s'acompanyarà un certificat de direcció i final d'obra, subscrit per persona facultativa competent, que acreditarà que és conforme als reglaments tècnics en la matèria, d'acord amb el que s'establix en la normativa vigent per als projectes d'instal·lacions elèctriques i igualment respecte a esta autorització administrativa i aprovació de projecte d'execució. Quan el certificat esmentat de direcció i final d'obra no estiga visat pel corresponent col·legi professional, s'acompanyarà de l'oportuna declaració responsable conforme allò que s'ha indicat en la Resolució de 22 d'octubre de 2010, de la Direcció General d'Energia, publicada en el Diari Oficial de la Comunitat Valenciana número 6389, de data 3 de novembre de 2010.  
  
9. Una vegada atorgada l'autorització d'explotació de la instal·lació interessada en este procediment, en el termini màxim de 10 dies, el Servici Territorial d'Energia d'Alacant ho comunicarà a esta direcció general, així com a l'òrgan ambiental als efectes de l'article 18.2 del Reial Decret Legislatiu 1/2008, d'11 de gener, en nom d'esta direcció general com a òrgan substantiu, així com als efectes procedents de la vigilància i control del condicionat mediambiental establit, sense perjuí de les competències que a este efecte tinga atribuïdes l'òrgan substantiu.  
  
10. Esta direcció general, previ tràmit de l'oportú procediment, deixarà sense efecte la present aprovació en qualsevol moment en què observe l'incompliment o inobservança de les condicions imposades en ella.  
Tot això sense perjuí de les establides en la resolució, de data 29 de juliol de 2013, de la Direcció Territorial d'Alacant de la Conselleria d'Infraestructures, Territori i Medi Ambient, per la qual es va atorgar a Enerstar Villena, SA, autorització ambiental integrada per a una activitat de producció d'energia elèctrica en el paratge de Los Alhorines, del terme municipal de Villena (Alacant), inscrivint-la en el Registre d'Instal·lacions de la Comunitat Valenciana amb el número 673/AAI/CV.  
  
Tercer  
Ordenar:  
- La publicació d'esta resolució en el Diari Oficial de la Comunitat Valenciana.   
- La notificació d'esta resolució a Enerstar Villena, SA, a totes les administracions o organismes públics i empreses de servicis públics o servicis d'interés general que han intervingut, o han pogut intervindre en el procediment d'autorització, les quals han emés, o haurien d'haver emés, condicionat tècnic al projecte d'execució.  
Tot això de conformitat amb el que disposen els articles 10 i 11.3 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
Contra esta resolució, que no posa fi a la via administrativa, podrà interposar-se un recurs d'alçada davant de la Secretaria Autonòmica d'Indústria i Energia d'esta conselleria en el termini d'un mes, comptat des de l'endemà de la seua notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
  
  
València, 14 d'agost de 2013.- El director general d'Energia: Antonio Cejalvo Lapeña.